จังหวัดสมุทรปราการ สืบสานงานประเพณีท้องถิ่นที่ดีงาม งานนมัสการองค์พระสมุทรเจดีย์ ประจำปี 2564
นายวันชัย คงเกษม ผู้ว่าราชการจังหวัดสมุทรปราการ เปิดงานนมัสการองค์พระสมุทรเจดีย์ ประจำปี 2564 พร้อมทั้งปล่อยขบวนแห่ผ้าห่มองค์พระสมุทรเจดีย์ บริเวณหน้าศาลากลางจังหวัดสมุทรปราการ โดยพิธีได้อัญเชิญผ้าแดงตั้งบนบุษบก แห่ไปรอบๆ ตัวเมืองและอัญเชิญผ้าแดงลงเรือแห่ไปตามลำน้ำเจ้าพระยาจนถึงอำเภอพระประแดง เพื่อให้ชาวอำเภอพระประแดงร่วมอนุโมทนา จากนั้นอัญเชิญผ้าแดงกลับมาทำพิธีทักษิณาวรรตรอบองค์พระสมุทรเจดีย์ก่อนนำผ้าขึ้นห่มองค์พระสมุทรเจดีย์พระสมุทรเจดีย์เป็นปูชนียสถานที่สำคัญและเป็นสัญลักษณ์ของจังหวัดสมุทรปราการ  ที่ชาวสมุทรปราการและชาวจังหวัดใกล้เคียงเลื่อมใสศรัทธา เริ่มก่อสร้างในรัชสมัยพระบาทสมเด็จพระพุทธเลิศหล้านภาลัย แต่ก่อสร้างแล้วเสร็จเมื่อปี พ.ศ.2371 ในรัชสมัยพระบาทสมเด็จพระนั่งเกล้าเจ้าอยู่หัว สมัยก่อนผู้คนส่วนใหญ่จะเรียกกันติดปากว่า พระเจดีย์กลางน้ำ เนื่องจากเดิมบริเวณที่ก่อสร้างพระสมุทรเจดีย์ เป็นเกาะมีน้ำล้อมรอบ การจัดงานนมัสการองค์พระสมุทรเจดีย์จะจัดขึ้นเป็นประจำทุกปี กำหนดให้วันแรม 5 ค่ำ เดือน 11 ของทุกปีเป็นวันเริ่มงาน ซึ่งในปีนี้ตรงกับวันที่ 26 ตุลาคม 2564แต่เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ในปีนี้จังหวัดจึงได้กำหนดงานนมัสการองค์พระสมุทรเจดีย์ ในส่วนที่เป็นงานประเพณี ส่วนการจัดงานสมโภชองค์พระสมุทรเจดีย์จะกำหนดจัดขึ้นอีกครั้ง หลังสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ในพื้นที่จังหวัดสมุทรปราการคลี่คลายแล้ว